SA in rooi gehul oor produksiebedryf se lotDie Atterbury-teater in Pretoria is in rooi gehul. Foto: Verskaf Verskeie geboue en openbare plekke reg oor Suid-Afrika is sedert Woensdagoggend in rooi gehul om die verlammende effek te beklemtoon wat die afsonderingstydperk op mense in die bedryf vir tegniese produksie en regstreekse byeenkomste het. Die bedryf, wat venues, teaters, verhuringsondernemings, produksiemaatskappye en ander ondernemings insluit, staan al die afgelope vyf maande stil weens die afsonderingsregulasies waarvolgens daar ŉ verbod op openbare byeenkomste is. Die #LightSAred-veldtog het ten doel om bewustheid te skep rondom die benarde posisie waarin die bedryf tans verkeer. Individue, ondernemings en almal wat besorg is oor die toekoms van regstreekse byeenkomste, is genooi om deel te neem aan die veldtog deur ŉ gebou, ŉ leë verhoog, ŉ tuin of enige voorwerp in rooi te verlig, ŉ foto daarvan te neem en dit op hul sosialemediaplatforms te deel. Die Atterbury-teater in Pretoria is in rooi gehul. Foto: Verskaf “Die bedryf is besig om dood te gaan en ons word geïgnoreer. Ons doel is dat die regering en finansiële instellings finansiële verligting moet uitbrei na diegene wat ŉ inkomste verdien uit die bedryf, totdat ons toegelaat kan word om weer te begin werk.” Die Atterbury-teater in Pretoria is deel van die projek en die teater is hele dag reeds in rooi gehul. “Ons as die Atterbury Teater en Optog ondersteun die #LightSAred-inisiatief en sien uit om gehore weer landswyd terug te verwelkom in teaters wat vir soveel jare reeds vermaak gebring het,” het Matthys Maree, direkteur van dié teater, gesê. Talle geboue en openbare plekke reg oor die land sal na verwagting vanaand in rooi gehul wees as deel van die veldtog. Die Atterbury-teater in Pretoria is in rooi gehul. Foto: Verskaf